Rent (musikal)

Rent er en musikal av den amerikanske komponisten og forfatteren Jonathan Larson. Musikalen hadde premiere i 1996 og er skrevet med inspirasjon fra operaen La bohème.

Rent ble skrevet av Jonathan Larson som aldri fikk sett sitt stykke spilt, siden han døde like før premièren, 35 år gammel. Musikalen har blitt spilt for utsolgte hus over hele verden.

 Handling 
Basert på Puccinis elskede opera La Bohème, følger Rent oppturene og nedturene i et år i livet til en gruppe fattige, kunstneriske venner som bor i Manhattans East Village. Vennene og romkammeratene Mark og Roger er frontfigurer, som har sine karrièredrømmer. Mark vil bli filmskaper og Roger er en musiker. Stykket beskriver den barske bohemske verdenen i New York City på slutten av 1980-tallet, i skyggen av hiv og aids.

 Oppsetninger 
Rent hadde verdenspremiere den 25. januar 1996 på New York Theatre Workshop. Musikalen ble satt opp på Broadway den 29. april 1996 på Nederlander Theatre, og ble spilt fram til 7. september 2008.https://playbill.com/article/the-creation-of-rent-how-jonathan-larson-transformed-an-idea-into-a-groundbreaking-musical Rollebesetningen besto blant annet av Gilles Chiasson, Taye Diggs, Wilson Jermaine Heredia, Rodney Hicks, Jesse L. Martin, Idina Menzel, Adam Pascal, Anthony Rapp og Daphne Rubin-Vega.https://playbill.com/article/the-creation-of-rent-how-jonathan-larson-transformed-an-idea-into-a-groundbreaking-musical Rent er en av de lengstlevende musikalene i Broadway-historien og den har hatt flere nasjonale og internasjonale turneer.

En filmversjon av Rent, regissert av Chris Columbus, hadde premiere i 2005. I 2019 sendte Fox Broadcasting Company en filmet sceneoppsetning av musikalen.

 Norske oppsetninger 
Rent hadde norgespremiere på Trøndelag Teater den 13. mars 1999. Stykket var oversatt av Håvard Rem og Anderz Døving hadde ansvaret for regi og koreografi. Rollebesetningen besto blant annet av Jan Erik Madsen, Åsmund-Brede Eike, Øystein Kloster, Calvin Ray Stiggers, Øyvind Brandtzæg, Tove Heyerdahl, Asta Busingye Lydersen, Haldor Lægreid,  Trine Svensen, Rebekka Karijord og Hanne Lindbæk. Rent ble nominert til Heddaprisen 1999 i klassen for beste oppsetning.

 Referanser 

 Eksterne lenker 




Kategori:Musikaler satt opp på Broadway
Kategori:Musikaler satt opp på West End
Kategori:Skeive filmer
Kategori:Pulitzerprisen for drama
Kategori:Tony-prisen for beste musikal
Kategori:Verk fra 1996